Thomas Delaney er udnævnt som anfører for Werder Bremen, mens den normale kaptajn Zlatko Junuzovic er skadet.

Werder Bremen er uden deres normale anfører Zlatko Junuzovic, der døjer med en skade på ubestemt tid.

I hans fravær er Thomas Delaney blevet valgt til holdets kaptajn, og det glæder den tidligere FC København-spiller at få tjansen.

- Jeg er stolt af den udvikling her. Det falder mig naturligt at glide ind i den her rolle. Det er et stort kompliment fra klubben og trænerteamet, og jeg håber, jeg kan spille, som jeg plejer uden anførerbindet, siger Delaney ifølge klubbens Twitter-profil.

Werder Bremen åbner sæsonen i Bundesligaen i næste weekend mod Hoffenheim.